ET Euroopa Liidu Teataja L 13/24

KOMISJONI OTSUS,

13. detsember 2007,

millega sätestatakse Århusi konventsiooni käsitleva Euroopa Parlamendi ja nõukogu määruse (EÜ) nr 1367/2006 üksikasjalikud rakenduseeskirjad seoses haldusaktide vaidemenetlusega

(2008/50/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 6. septembri 2006. aasta määrust (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes, (1) eelkõige selle artikli 11 lõiget 2,

ning arvestades järgmist:

(1) Määrusega (EÜ) nr 1367/2006 on ette nähtud Århusi konventsiooni kohaldamine ühenduse institutsioonide ja organite suhtes.

(2) Kõnealuse määruse IV jaotises on sätestatud haldusaktide ja haldusliku tegevusetuse vaidemenetlust käsitlevad sätted, mille rakendamiseks on vaja üksikasjalikke eeskirju vaiete sisu ja esitamisviisi kohta.

(3) Määruse (EÜ) nr 1367/2006 artikli 11 lõikes 1 on valitusväliste organisatsioonide jaoks sama määruse artikli 10 kohase vaide esitamise õiguse andmiseks sätestatud ühenduse tasandil kriteeriumid, mille läbipaistvaks ja järjekindlaks rakendamiseks on vaja üksikasjalikke eeskirju koos vaietega esitatavate tõendite, vaietele vastamise tähtaegade arvutamise ning ühenduse institutsioonide ja organite koostöö kohta.

(4) Määruse (EÜ) nr 1367/2006 artikli 11 järjekindla kohaldamise tagamiseks tuleks käeolevat otsust kohaldada alates 28. juunist 2007,

ON TEINUD JÄRGMISE OTSUSE:

I PEATÜKK

Artikkel 1

Vaide sisu

Iga valitsusväline organisatsioon, kes esitab haldusakti või haldusliku tegevusetusega seotud vaide vastavalt määruse (EÜ) nr 1367/2007 artiklile 10:

1) täpsustab haldusakti või väidetava haldusliku tegevusetuse, mille puhul nõutakse vaidemenetlust, ning keskkonnalase õigusakti sätted, mida tema arvates ei ole järgitud;

2) märgib asjaomase vaide esitamise põhjused;

3) esitab põhjuste kohta kogu asjakohase teabe ja kõik asjakohased dokumendid;

4) täpsustab selle isiku nime ja kontaktandmed, kes on volitatud valitsusvälist organisatsiooni kolmandate isikute ees esindama asjaomase vaide esitamise eesmärgil;

5) esitab tõendid selle kohta, et tal on õigus vastavalt artiklile 3 vaiet esitada.

Artikkel 2

Vaiete esitamine

Haldusakti või haldusliku tegevusetusega seotud vaided saadetakse postiga, faksiga või e-postiga isikule või osakonnale, kelle asjaomane ühenduse institutsioon või organ on sel eesmärgil määranud.

Selle isiku või osakonna kontaktandmed tehakse asjakohasel viisil üldsusele teatavaks.

II PEATÜKK

Artikkel 3

Kriteeriumid, mille alusel antakse valitusvälistele organisatsioonidele õigus esitada vaie

1. Iga valitsusväline organisatsioon, kes esitab haldusakti või haldusliku tegevusetusega seotud vaide vastavalt määruse (EÜ) nr 1367/2007 artiklile 10, esitab käesoleva otsuse lisas loetletud dokumentide kujul tõendid selle kohta, et ta vastab kõnealuse määruse artikli 11 lõikes 1 sätestatud kriteeriumidele.

Kui mõnda neist dokumentidest ei ole võimalik esitada valitsusvälisest organisatsioonist sõltumatul põhjusel, võib kõnealune organisatsioon esitada tõendeid muude samaväärsete dokumentide kujul.

2. Kui lisa punktides 1, 2 või 3 osutatud dokumentidest ei ilmne selgelt, kas teema, mille kohta vaie esitatakse, on hõlmatud valitsusvälise organisatsiooni eesmärkide ja tegevustega, esitab kõnealune organisatsioon muud dokumendid, mis tõendavad selle kriteeriumi täitmist.

3. Kui lisa punktides 1, 2 või 3 osutatud dokumentidest ei ilmne selgelt, et valitsusväline organisatsioon on sõltumatu ja mittetulunduslik, esitab kõnealune organisatsioon selle kohta tõendi, millele on alla kirjutanud valitsusvälises organisatsioonis selleks volitatud isik.

Artikkel 4

Hinnang valitusväliste organisatsioonide õigusele esitada vaie

1. Asjaomane ühenduse institutsioon või organ peab käesoleva otsuse artiklite 1 ja 3 kohaselt esitatud teavet hinnates veenduma, et valitsusväline organisatsioon vastab määruse (EÜ) nr 1367/2007 artikli 11 lõikes 1 sätestatud kriteeriumidele.

2. Kui kõnealuse teabe põhjal ei ole asjaomasel ühenduse institutsioonil või organil võimalik täiel määral hinnata, kas valitsusväline organisatsioon vastab määruse (EÜ) nr 1367/2007 artikli 11 lõikes 1 sätestatud kriteeriumidele, nõuab ta, et valitsusväline organisatsioon esitaks täiendavaid dokumente või täiendavat teavet asjaomase ühenduse institutsiooni või organi poolt täpsustatava mõistliku ajavahemiku jooksul. Selle ajavahemiku jooksul peatatakse kõnealuse määruse artiklis 10 sätestatud tähtaegade kohaldamine.

3. Vajaduse korral võib ühenduse institutsioon või organ konsulteerida valitsusvälise organisatsiooni registreerimis- või päritoluriigi ametiasutustega, et kontrollida ja hinnata kõnealuse organisatsiooni esitatud teavet.

Artikkel 5

Halduskoostöö

Ühenduse institutsioonid ja organid teevad käesoleva otsuse läbipaistva ja järjekindla kohaldamise tagamiseks koostööd.

Nad vahetavad teavet selle kohta, millise valitsusvälise organisatsiooni vaide esitamise õigust on tunnustatud.

Artikkel 6

Kohaldamise kuupäev

Käesolevat otsust kohaldatakse alates 28. juunist 2007.

Brüssel, 13. detsember 2007 Komisjoni nimel komisjoni liige Stavros DIMAS

(1) ELT L 264, 25.9.2006, lk 13.